Radunanza dals administraturs svizzers da registers funsils ils 8/9 da settember a Flem

La 52avla radunanza annuala da la federaziun svizra d'administraturs dal register funsil ha lieu quest onn a Flem. Ins spetga passa 200 participantas e participants da tut la Svizra a la radunanza. En il center da l'occurrenza stat la radunanza generala da venderdi cun differents referats.

La radunanza entschaiva venderdi, ils 8 da settember 2000 a las 13.30 en il Parkhotel Waldhaus e tracta las fatschentas statutaricas da la federaziun. I suonda in referat da Urs Ch. Nef, professer per dretg privat a la SPF a Turitg davart la midada posteriura dal plan da repartiziun en cas da proprietad en condomini. La contribuziun en lingua franzosa vegn da Karsten Karau, collavuratur da l'uffizi federal per dretg dal register funsil e dal dretg funsil. El s'occupa da las legislaziuns executivas chantunalas al register funsil da EED.

En occasiun da l'avertura dal program da saira a las 19.00 fa il secretari dal departament Christian Boner in'allocuziun als participants da la radunanza. Suenter dat Gieri Seeli il bainvegni sco represchentant da la vischnanca da Flem.

La sonda sa radunan ils administraturs dal register funsil sin il Crap Masegn per ina curta spassegiada a Crap Sogn Gion. Suenter il gentar communabel partan ils participants da la dieta da Laax.

L'unificaziun vegn aspirada

Fin a l'introducziun dal cudesch civil svizzer l'onn 1912 hai dà en Svizra 25 sistems da register funsil. Cun l'unificaziun dal dretg privat èn er vegnidas unifitgadas per tut la Svizra las disposiziuns davart manar ils registers funsils. Malgrà quai n'è il register funsil federal anc adina betg introducì dapertut en Svizra. Er en noss chantun vegnan anc manads en numerusas vischnancas ils protocols da cumpra e da pegn che van enavos sin l'onn 1837 ed ils registers d'immobiglias e servituts ch'èn admess dapi la stad 1950. In motiv è quel che las immobiglias pon pir vegnir registradas en il register funsil federal suenter ch'ins enconuscha las datas geometricas. Perquai che la mesiraziun uffiziala en insaquantas vischnancas dal chantun è vegnida terminada pir avon curt temp, ha il retard er in effect sin l'introducziun dal register funsil. In motiv pli grev per ils retards tar l'introducziun dal register funsil federal è dentant la mancanza da persunal qualifitgà tar ils uffizis. Il persunal è occupà cumplainamain cun manar il register funsil actual e n'ha en blers cas simplamain betg temp per l'introducziun urgenta e necessaria dal register funsil. Malgrà questas stretgas vegnan actualmain fatgas proceduras per introducir il cudesch funsil federal en circa 60 vischnancas dal chantun.

Register public

Noss urden giuridic ed economic pretenda che dretgs vi d'immobiglias sco p. ex. la proprietad u ils dretgs da pegns immobigliars sajan accessibels. Mintgin che vul acquistar in dretg real sto pudair constatar a moda segira a tgi che l'immobiglia appartegna e tge dretgs e grevezzas ch'èn colliadas cun ella. Il register funsil furma la basa per il contact giuridic cun immobiglias e dretgs reals. Dretgs reals vi d'immobiglias naschan da princip be sch'els èn inscrits en il register funsil. In ulteriur effect dal register funsil è quel ch'ina terza persuna da buna fai po sa fidar da l'inscripziun en il register funsil. Il register funsil è public. La publicitad ha la consequenza ch'igl è exclus ch'insatgi po pretender ch'el haja betg conuschì ina inscripziun en il register funsil.

Il register funsil sin via en l'era digitala

Al cumenzament han ins manà ils registers funsils sco cudeschs funsils en il vair senn dal pled. L'administratur dal register funsil ha fatg las inscripziuns cun tinta e cun bella scrittira a maun. Pli tard, cur che la maschina da scriver ha remplazzà la scrittira, han ins manà il register funsil sin fegls libers, quai vul dir per mintga immobiglia han ins avert in agen fegl da register funsil. Dapi insaquants onns po il register funsil er vegnir manà cun la EED. Las indicaziuns dal cudesch principal, dal diari e dals registers auxiliars vegnan tegnids en in sistem automatisà. Il fegl dal register funsil vegn remplazzà da l'arcunaziun electronica da datas. Da nov vegn examinà sin il plaun federal e chantunal da pudair offrir las datas dal register funsil da la EED sur l'internet, quai che fiss probablamain la fin da l'extract dal register funsil sin palpiri.

Tge vul la federaziun?

La federaziun svizra dals administraturs dal register funsil è vegnida fundada 1948 sco societad. Sia finamira è quella da promover ils fatgs cumplessivs da register funsil en Svizra. Quai duai vegnir cuntanschì tras l'organisaziun da dietas e referats e tras la collavuraziun en las proceduras da legislaziun respectivas. La federaziun ademplescha ultra da quai ina incumbensa impurtanta cun tgirar ils contacts cun ils administraturs dal register funsil, ils notars e cun l'autoritad da surveglianza.

In'egliada en il register funsil da Flem

Il circul da register funsil da Flem/Trin sa cumpona da las duas vischnancas da Flem e Trin. Las lavurs vegnan exequidas da l'administratur dal register funsil e da ses substitut. En la vischnanca da Trin cun circa 3'500 immobiglias e 400 unitads da plaun è introducì il register funsil federal. En la vischnanca da Flem cun circa 4'300 immobiglias e circa 3'400 unitads da plaun vegn manà in register bain actualisà da las immobiglias e da las servituts. La mesiraziun per il register funsil è avant maun per l'entir territori communal da Flem. Il commerzi cun immobiglias da l'onn 1999 ha muntà a 102 milliuns francs a Flem ed a 6 milliuns francs a Trin. Da quai resulta che questa regiun è attractiva e tschertgada per acquistar ina immobiglia. Latiers contribueschan sa chapescha er la buna via d'access (autostrada fin a La Punt/Reichenau), la bella cuntrada cun numerusas pussaivladads da viandar, il lai da Cresta ed il lai la Cauma sco er ina regiun da skis fitg bella e bain preparada.

Indicaziun a las medias /infurmaziun

Las medias èn invidadas cordialmain d'accumpagnar schurnalisticamain la radunanza a Flem. Per intervistas ed infurmaziuns stattan a disposiziun a partir d'immediat las sequentas persunas:

- Bernhard Trauffer, inspectur dal register funsil, tel. 081-257 24 81

- Urs Hubert, Val, president da la federaziun grischuna dals administraturs dal register funsil, tel. 081-936 90 10

- Heinz Oswald, administratur dal register funsil da Flem, tel. 081-928 29 50

Gremi: federaziun svizra d'administraturs dal register funsil

Funtauna: rg inspecturat dal register funsil dal Grischun

Data: 05.09.2000